text: Nu skal høsten i hus
  20 august 2012 kl. 09.05
  Niels Østergård Nielsen i Billum ved Varde kæmper mod uret fra tidlig morgen til sen aften for at få høsten i hus.
  Han deler skæbne med talrige andre planteavlere landet over.
  Lige nu er vejret ideelt, og kornet står højt og strutter af et udbytte, der ikke er set bedre i mange år.
  Det billede kan et omslag i vejret hurtigt ændre.
  Niels Østergård Nielsen har tilplantet mellem 80 og 90 hektar med byg, hvede, havre og raps. Rapshøsten er forlængst i hus, men han mangler at høste halvdelen af kornet.
  Landmændene kan se frem til en høj pris for kornet på grund af tørke i flere kornproducerende lande, men mange har dog allerede solgt kornet til fast pris på kontrakt.
  Mange landmænd har høsten sidste år i frisk erindring. Det kneb med at bjærge en stor del af kornet på grund af oversvømmede marker.
  DMI forventer, at det solrige vejr skifter natten til onsdag. Onsdag kan der komme masser af regn med tordenbyger.
  